Astăzi, a fost inaugurat noul Terminal T4 de la Aeroportul Internațional Iași. Construcția are trei niveluri, șapte porți de îmbarcare și 20 de birouri check-in.
De asemenea, este singurul terminal din regiune prevăzut cu trei porți de îmbarcare aeriană a pasagerilor.
T4 are o suprafață de peste 30 de mii de metri pătrați și poate procesa cel puțin 3,5 milioane de pasageri pe an.
Va deservi fluxurile Schengen și legăturile interne, în timp ce terminalul T3 va fi destinat curselor non-Schengen, respectiv Marea Britanie, Turcia și Israel.
Managerul Aeroportului Internațional Iași, Romeo Vatră: "Astăzi vom inaugura zborul de la ora 14:00 către București și din punctul nostru de vedere, este o încununare a unui efort, așa cum am spus, care a durat aproape 2 ani, deci noi am pornit de la 0, în mai puțin de 2 ani și iată că acum vorbim de operaționalizarea acestui terminal care va schimba practic fața întregului aeroport."
Terminalul T4 este cel mai mare din țară după cel de la Otopeni.
Noua parcare a Aeroportului Iași are 600 de locuri.
Terminalul are și un parc fotovoltaic pe o suprafață de aproximativ un hectar și o capacitate de un megawatt oră.
Proiectul a beneficiat de o susținere financiară europeană, în valoarea totală de o sută de milioane de euro, a precizat managerul Aeroportului Internațional Iași, Romeo Vatră: "În valoare de aproximativ 100 de milioane de euro, 80% fonduri europene și ne bucurăm că am reușit să atragem 100% din toate fondurile pe care le-am accesat, astfel încât iată că în momentul de față, la trei luni de când am finalizat lucrările la acest terminal, discutăm de primul zbor în care pasagerii sunt VIP-urile noastre și le vom oferi panglica, să fie ei cei care taie panglica de inaugurare."
Primul zbor este programat pentru ora 14,00. Este vorba despre cursa Iași București, operată de cursa TAROM.
(Radio Iaşi/Constantin Mihai/FOTO radioiasi.ro)